
Intézményi Szakmai Tudományos Közéleti – 
Szakmai Demonstrátori ösztöndíj pályázata 2026/2027/1. félév

Az Eötvös Loránd Tudományegyetem Berzsenyi Dániel Pedagógusképző Központ Ösztöndíj Bizottsága 2025/2026/1. félévére pályázatot hirdet Szakmai Demonstrátori ösztöndíj pályázatra, a nemzeti felsőoktatásról szóló 2011. évi CCIV. törvény  85/C.§ ac) alpontja, az ELTE Hallgatói Követelményrendszer 93. § (4) bekezdés f) alpontja a 106. §, és a   51/2007. (III.26) Kormányrendelet § (3) bekezdése alapján.

A PÁLYÁZAT CÉLJA
A pályázat célja azon hallgatók támogatása, akik a tantervi követelményeken túl segítik a tanszékek tudományos és adminisztratív munkáját és korrepetálással segítik hallgatótársaikat, szakkörökkel támogatják a hallgatótársaik előrehaladását.

PÁLYÁZHAT
A pályázatra jogosult minden Berzsenyi Dániel Pedagógusképző Központ hallgató, aki nappali tagozatos állami ösztöndíjas vagy önköltséges képzésben vesz részt és aktív státusszal rendelkezik, előző féléves kreditindexe legalább 4.00. 
Egy hallgató, csak egy, a tanulmányaihoz kapcsolódó tanszéken végezhet demonstrátori tevékenységet.

A DEMONSTRÁTOR FELADATAI
A demonstrátor köteles:
· Tartani a kapcsolatot a tanszéki oktatókkal, rákérdezni, hogy az adott tanszék milyen témában, és kb. mennyi időben igényli a segítségét.
· A rábízott feladatokat pontosan, időre, és a legjobb tudásának megfelelően teljesíti.

A demonstrátor lehetséges feladatai:
· adatelemzési, kutatásmódszertani feladatokban való segítségnyújtás
· a gyakorlatokhoz szükséges anyagok előkészítése
· tanszéki programokban való segítségnyújtás 
· szöveges anyag számítógépbe történő bevitele
· oktatói jelenlét mellett vizsgát felügyelni


· szakkörök tartása
· egyéb hallgatói kérdésekben való segítségnyújtás.

A PÁLYÁZÁS MENETE
A pályázó a pályázási időszakban, 2026. szeptember 7. 18:00-tól 2026. október 16. 16:00-ig a Neptun rendszeren keresztül adhat le pályázatot. A pályázata csak abban az esetben érvényes, ha tartalmazza az oktatói ajánlást. Az oktatói ajánlás formanyomtatványa a BDPK HK honlapján érhető el. 

Neptun  Ügyintézés Kérvények BDPK-ISZTK- Szakmai Demonstrátori ösztöndíj pályázata

A PÁLYÁZÓ KÖTELEZETTSÉGEI
A pályázatot elnyert hallgatók az őszi félév demonstrátorai, tevékenységükről 1 beszámolót kell leadniuk, a demonstrátori beszámoló formanyomtatványt kitöltve. A beszámoló leadási határideje 2026. december 11. 16:00. A decemberi beszámolóban előre leigazolható az oktató által a vizsgaidőszak végéig tervszerűen teljesítendő tevékenység. A beszámolóknak tartalmazniuk kell a tevékenység rövid kifejtését, oktatói aláírással. A beszámolóban minden elvégzett tevékenységről 4-5 mondatot köteles írni a pályázó. A beszámolók elbírálása teljesítmény alapján történik. 

A dokumentumokat az alábbi hitelesítéssel tudjuk elfogadni:
1. DÁP alkalmazás segítségével hitelesített, elektronikusan aláírt PDF dokumentum.
2. Eredeti, kinyomtatott dokumentum KÉK tollal történt aláírása, majd annak digitalizált formája

NEM tekinthetőek hitelesnek: 
1. Aláírás nélküli dokumentum
2. Word dokumentum
3. Igazoló személy aláírása képként beszúrva
Az a hallgató, aki a megjelölt határidőkig a beszámolóit nem adja le, vagy a beszámolókról hiányzik az oktatói aláírás vagy az elvégzett tevékenység kifejtése, a Bizottság a beszámolóját érvénytelennek tekinti. Ebben az esetben a pályázó elesik az ösztöndíjtól.

A pályázó büntetőjogi felelőssége tudatában kijelenti, hogy a pályázati űrlapon feltüntetett adatok a valóságnak megfelelnek, a csatolt igazolások valódiak. A pályázó tudomásul veszi, hogy valótlan adatközlés esetén a Központ fegyelmi eljárást indíthat ellene, amely a hallgatói jogviszony megszűnésével járhat.

A PÁLYÁZAT BÍRÁLÁSÁNAK MENETE
Az Ösztöndíj Bizottság egy előre meghatározott pontrendszer alapján bírálja el a pályázatokat.
	A beszámolóban szerepel a hallgató neve, neptun kódja.
	1 pont

	A beszámoló megfelelő formátumban (PDF, JPG, JPEG és PNG) került feltöltésre.
	1 pont

	A beszámolóban szerepel a tanszék és az oktató neve, aláírása.
	1 pont

	Adatelemzési, kutatásmódszertani feladatokban való segítségnyújtás 
	max. 6 pont

	A gyakorlatokhoz szükséges anyagok előkészítése 
	max. 6 pont

	Tanszéki programokban való segítségnyújtás 
	max. 10 pont

	Szöveges anyag számítógépbe történő bevitele 
	max. 5 pont

	Szakkörök tartása
	max 10 pont

	Egyéb demonstrátori tevékenység
	max 10 pont 



PÁLYÁZAT DÍJAZÁSA
A demonstrátori pályázat díjazása félévente maximum 100 000 Ft., azaz százezer Forint. Az ösztöndíj mértékét a Bizottság állapítja meg, az elkészült beszámoló és oktatói ajánlás alapján. A demonstrátori díj összege 2026. január hónapban kerül kifizetésre.

A PÁLYÁZATHOZ CSATOLANDÓ DOKUMENTUMOK
A pályázathoz csatolni kell az oktatói ajánlást, illetve a félév végén a honlapon található demonstrátori formanyomtatványt, aminek tartalmaznia kell a tevékenység rövid bemutatását és az oktató aláírását.
A pályázó büntetőjogi felelőssége tudatában kijelenti, hogy a pályázati űrlapon feltüntetett adatok a valóságnak megfelelnek, a csatolt igazolások eredetiek.

A BDPK Ösztöndíj Bizottság elérhetősége kérdés esetén: osztondij@bdpkhk.elte.hu

ELTE BDPK Ösztöndíj Bizottság 
Szombathely, 2026. július 29.

